Det lykkedes ikke for Viktor Bromer at avancere til finalen i 400 meter medley.

EM har indtil videre været en skuffelse for Viktor Bromer. Svømmeren mener selv, at han havde nedprioriteret dagens disciplin. - Det var et halvhjertet forsøg. Jeg var meget træt efter i går, og det eneste, der kører godt lige nu, er min butterfly, siger Viktor Bromer. Han fortæller, at han med tankerne på lørdagens 200 meter butterfly, hvor han har sit fulde fokus, ikke ville svømme så hårdt til i dag. Den unge danske svømmer mener dog ikke, at det var spild af tid og kræfter at deltage i formiddagens konkurrence. - Det er meget godt at få noget svømning og løbserfaring, selv om det nok havde været godt det samme, hvis jeg ikke havde deltaget, siger han. Torsdag blev det til en femteplads i finalen i 200 meter medley, og danskeren var efterfølgende en smule skuffet. Dagen derpå var humøret bedre i forhold til den præstation. - Jeg har fundet frem til, at jeg var tilfreds med resultatet i går. Det var første gang, jeg svømmede finale i 200 meter medley, og der er man nødt til at lave nogle fejl, siger svømmetalentet. Danske Chris Christensen når i EM-finalen i 400 meter medley.